צבי בנטואיץ'

צבי (הרברט) בנטואיץ' הוא רופא פנימי ומומחה באימונולוגיה קלינית ואלרגולוגיה ובכיר חוקרי האיידס בישראל. משמש כפרופסור במחלקה למיקרוביולוגיה אימונולוגיה וגנטיקה ומנהל המרכז למחלות טרופיות ואיידס באוניברסיטת בן-גוריון בנגב, נשיא עמותת נאלא למיגור המחלות הטרופיות בארצות המתפתחות, והיה מנהל מדעי של שלוחת מצדה של מרכז המדע ים המלח ערבה, מדען ראשי של חברת תיקון עולם לקנאביס רפואי וחבר הנהלת ארגון רופאים לזכויות אדם.

 קורות חיים 
נולד בירושלים ליוסף בנטואיץ' (חתן פרס ישראל לחינוך) ולשרה יפה (בתו של ד"ר הלל יפה) . בנטואיץ' למד רפואה כעתודאי במחזור השני של בית הספר לרפואה באוניברסיטה העברית בירושלים (1960) והתמחה ברפואה פנימית בבית החולים הדסה ובהמשך היה רופא ראשי קבוע במחלקה פנימית א של ביה"ח הדסה. הוא התמחה באימונולוגיה תחילה בביס לרפואה בירושלים ובהמשך במכון ויצמן במחלקה לאימונולוגיה כימית אצל פרופסור מיכאל סלע ואחר כך בפוסט דוקטורט באימנולוגיה באוניברסיטת רוקפלר בניו יורק אצל הנרי קונקל.. לאחר מלחמת יום כיפור הוא עבר לבית חולים קפלן ובשנת 1975 התמנה שם למנהל מחלקה פנימית ג', והקים מעבדת מחקר לאימונולוגיה קלינית שהייתה בהמשך למכון על-שם רות בן-ארי לאימונולוגיה קלינית (1980 - 2001). בנטואיץ' יזם והקים את מרפאת האיידס הראשונה בישראל, שהפכה בשנת 1997 למרכז הארצי לאיידס-"נווה אור". כמו כן היה מהתומכים המרכזיים בוועד למלחמה באיידס וסייע לו רבות מראשיתו בתחומים שונים, לרבות בהקמת מרכז הבדיקות האנונימי שהקים הוועד. .
שירת בחיל האוויר כרופא מוטס במלחמת ששת הימים, מלחמת ההתשה, מלחמת יום הכיפורים ומלחמת לבנון הראשונה והשתחרר בדרגת רס"ן.
בשנת 1976 מונה לפרופסור חבר ברפואה ובשנת 1981 לפרופסור מן המניין ברפואה בבית הספר לרפואה של האוניברסיטה העברית. בין השנים 1978 ל-1979 היה פרופסור אורח באוניברסיטת קליפורניה בלוס אנגלס UCLA, ובין 1985 ל-1986 היה פרופסור אורח באוניברסיטת הרווארד ובין השנים 1991 ל-1992 היה פרופסור אורח במרכז האיידס באוניברסיטת מקגיל בקנדה ומשנת 2001 מדען אורח במכוני הבריאות הלאומיים של ארצות הברית NIH . לפרופ' בנטואיץ' מעל 290 פרסומים מדעיים בעיתונים רפואיים מן השורה הראשונה, היה חבר בוועדות מדעיות וארגוניות רבות בישראל ובחו"ל, וכן חבר במערכות של עיתונים מדעיים רבים.

בשנת 2011 הקים את עמותת נאלא למלחמה במחלות המוזנחות (תולעי מעיים בילהרציה וטרכומה) באפריקה, ומשנת 2015 הוא משמש כנשיא העמותה הממשיכה לפעול באתיופיה עם צוות של מעל 100 עובדים. בין השנים 2001–2009 שימש כמדען הראשי של חברת Rosetta Genomics, שהוקמה על ידי בנו, ד"ר יצחק (צחון) בנטואיץ'. משנת 2000 היה חבר בהנהלת רופאים לזכויות אדם והיה גם יו"ר ההנהלה בין 2009–2012 . בשנת 2011 הוענק לו בכנסת על ידי סגן שר הבריאות, יעקב ליצמן, אות מפעל חיים, "על תרומתו המשמעותית כרופא וחוקר למערכת הבריאות בישראל, ולמחקר הרפואי בתחומי סרטן ואיידס". בשנים -2018- 2012 היה פרופסור בנטואיץ' המנהל המדעי של שלוחת ים המלח של מרכז המדע ים המלח והערבה בעין גדי ובמצדה. ובשנים 2013-2019, שמש כמדען ראשי של חברת "תיקון עולם" המגדלת ומספקת קנאביס רפואי לכעשרת אלפים מטופלים בישראל. בשנת 2020 היה בין מקימי מועצת החרום הציבורית למאבק בקורונה (מח"צ) וממבקרי מדיניות הסגרים במשבר הקורונה ומשנת 2020 משמש כיועץ מדעי לחברת קוריס שהוקמה על ידי בנו צחון בנטואיץ ועוסקת בפתוח תרופות ובהארכת החיים הבריאים.

אשתו, ד"ר תרצה בנטואיץ', הייתה רופאת משפחה, ונפטרה ב-2016. ולזוג בנטואיץ יש חמישה ילדים -יצחק(צחון) דניאל דוד יונתן ומרים.

קישורים חיצוניים
 הבלוג של צבי בנטואיץ


הערות שוליים

קטגוריה:בוגרי העתודה האקדמית
קטגוריה:בעלי תואר דוקטור לרפואה מהאוניברסיטה העברית בירושלים
קטגוריה:רופאים פנימיים ישראלים
קטגוריה:מיקרוביולוגים ישראלים
קטגוריה:וירולוגים ישראלים
צבי
קטגוריה:חוקרי איידס ישראלים
קטגוריה:אימונולוגים ישראלים
קטגוריה:סגל מרכז רפואי קפלן
קטגוריה:פעילי רופאים לזכויות אדם
קטגוריה:אנשי היישוב ילידי הארץ
קטגוריה:מדענים ראשיים בתעשייה
קטגוריה:ישראלים שנולדו ב-1935